Tytön suomalaiset perheenjäsenet matkustivat usein Thaimaahan ennen kuin tyttö pääsi Suomeen. Tytöllä on Suomessa äiti, pikkusisko ja isäpuoli.

Tytön suomalaiset perheenjäsenet matkustivat usein Thaimaahan ennen kuin tyttö pääsi Suomeen. Tytöllä on Suomessa äiti, pikkusisko ja isäpuoli. Harri Aaltosen kotialbumi

Poliisi valmistelee 14-vuotiaan thaimaalaistytön käännyttämistä Suomesta Thaimaahan, vaikka tytöllä ei ole maassa ketään, joka huolehtisi hänestä ja voisi hoitaa hänen asioitaan.

Yle kertoi tytön tilanteesta aiemmin. Nyt tytön Thaimaassa asuva isä kertoo Ylelle näkemyksensä. Hän haluaa tytön jäävän Suomeen äitinsä luo, koska ei itse pysty elättämään tyttöä eikä hoitamaan tytön asioita.

Puolitoista vuotta Suomessa ollut tyttö on hakenut Maahanmuuttovirastolta oleskelulupaa toistamiseen, jotta hän voisi jatkaa asumista Suomessa äitinsä, pikkusiskonsa ja isäpuolensa kanssa.

Poliisin kannalta mikään ei ole muuttunut. Harri Aaltonen

Tytön äiti ja isäpuoli ovat käyneet poliisiasemalla kertomassa uuden oleskelulupahakemuksen jättämisestä.

– Poliisin kannalta mikään ei ole muuttunut, kertoo isäpuoli Harri Aaltonen.

Uusi oleskelulupahakemus ei estä aiemman maastapoistamispäätöksen toteuttamista.

Isä ei halunnut päästää pientä lasta Suomeen

Maahanmuuttovirasto päätti toukokuussa, että Thaimaasta keväällä 2016 Suomeen tullut tyttö ei saa jäädä ainoan virallisen huoltajansa, äitinsä, luo ja määräsi samalla hänet käännytettäväksi.

Maahanmuuttovirasto katsoo, että tytön tosiasiallinen huoltaja on isä, koska tyttö on asunut pitkään Thaimaassa.

Aikaisemmin hän oli liian pieni vielä, sen takia olin huolissani. Tytön thaimaalainen isä.

Äiti olisi halunnut tuoda tytön Suomeen jo vuosia sitten, kun hän meni naimisiin Harri Aaltosen kanssa ja muutti Suomeen. Isä esti lapsen lähdön Thaimaasta.

– Aikaisemmin hän oli liian pieni vielä, sen takia olin huolissani, mutta tällä hetkellä hän on jo iso, perustelee tytön isä aiempia päätöksiään.

Tilanne on muuttunut myös muilta osin. Isä kertoo Ylelle, että hän on sairas eikä hänellä ole työtä eikä rahaa.

Kun tyttö asui Thaimaassa, hänestä huolehti käytännössä viimeiset vuodet hänen isoäitinsä, koska isä oli töissä.

Välillä isoäiti pyörtyi, ei pystynyt huolehtimaan lapsesta. Tytön thaimaalainen isä

Tytön isän mukaan isoäiti on jo vanha ja hänellä on monia sairauksia, eikä hän pysty auttamaan tytön huoltamisessa.

– Välillä isoäiti pyörtyi, ei pystynyt huolehtimaan lapsesta.

Isoäiti on myös muuttanut muualle eikä asu enää tytön isän kanssa samassa taloudessa.

– Tällä hetkellä ei ole ketään, joka huolehtisi hänestä, kertoo isä.

Maahanmuuttoviraston mukaan asiassa ei ole käynyt ilmi, että tyttö olisi vaarassa jäädä vaille huolenpitoa Thaimaassa.

Maahanmuuttovirasto katsoo päätöksessään, että tyttö voi jatkaa asumistaan isänsä ja isoäitinsä kanssa.

Suomesta käännytettävä tyttö isäpuolensa hartioilla Thaimaassa vuonna 2006. Harri Aaltosen kotialbumi

Maahanmuuttovirasto ei ole kuullut tytön isää. Isä on valmis matkustamaan kotimaakunnastaan 400 kilometriä Bangkokiin, jotta voisi kertoa Suomen viranomaisille tilanteesta.

Tytön äiti ja isäpuoli ovat puolestaan valmiita maksamaan matkan, jos Maahanmuuttovirasto järjestää isälle mahdollisuuden tulla kuulluksi Suomen suurlähetystössä.

Tällä hetkellä ei ole ketään, joka huolehtisi hänestä. Tytön thaimaalainen isä.

Isä on jo monta kertaa yrittänyt saada paikallisilta viranomaisilta varmennuksen kirjalliseen selvitykseensä, jonka hän haluaisi toimittaa Suomen viranomaisille.

Thaimaan viranomaiset eivät kuitenkaan voi varmentaa mitään tyttöä koskevia asiakirjoja, koska isällä ei ole laillista oikeutta edustaa lasta. Hänen isyyttään ei ole vahvistettu.

Thaimaan viranomaiset ovat vahvistaneet äidin yksinhuoltajuuden, joten äiti on ainoa, joka voi edustaa lasta.

Vanhemmat eivät ymmärrä Migrin näkemystä lapsen edusta

Maahanmuuttovirasto katsoo, että oleskeluluvan myöntäminen tytölle Suomeen ei ole tytön edun mukaista. Tytön isä on täysin eri mieltä.

– Minun mielestä lapsen on parasta asua äidin kanssa Suomessa.

Samaa mieltä ovat myös tytön äiti ja isäpuoli, jotka tällä hetkellä huolehtivat tytöstä ja hänestä aiheutuvista kuluista. Tyttö käy koulua ja elää normaalia yläkoululaisen elämää.

Maahanmuuttoviraston mukaan halu tarjota tytölle parempi elämä ja koulutusmahdollisuudet Suomessa eivät oikeuta oleskelulupaan perhesiteen perusteella, jos perheyhteyttä ei ole.

Maahanmuuttovirasto katsoo äidin ja tyttären siteen katkenneen, kun äiti muutti Suomeen vuonna 2007.

Minun mielestä lapsen on parasta asua äidin kanssa Suomessa. Tytön thaimaalainen isä.

Ennen kuin äiti haki tyttärensä Suomeen, hän kävi Thaimaassa tytön luona kymmenen kertaa ja viipyi 1-2 kuukautta kerrallaan. Kun äiti oli Suomessa, äiti ja tytär pitivät yhteyttä videopuheluilla.

Valitus tytön toukokuussa saamasta kielteisestä oleskelulupapäätöksestä on käsiteltävänä Hämeenlinnan hallinto-oikeudessa. Oikeus on toistuvasti hylännyt hakemuksen siitä, että tytön käännyttämistä ei toteutettaisi.

Kun tyttö poistetaan maasta, Suomen poliisi luovuttaa tytön Thaimaan poliisille. Sitä ennen Thaimaan viranomaisten on selvitettävä, kenelle poliisi vuorostaan tytön luovuttaa. Virallista vanhempaa, huoltajaa tai muuta edunvalvojaa tytöllä ei Thaimaassa ole.

Lue aiempi juttu:

"Lapset pelkäävät jo ovikellon pirinää" – Migri aikoo käännyttää 14-vuotiaan thaitytön isänsä luo, isäpuolen mukaan tämä ei halua tyttöä